‘PS-PF’อ่วมถูกน้ำท่วมหนักสุด
“PS-PF” ระทมสุด โครงการถูกน้ำท่วมมากสุดคาดกระทบยอดขายไตรมาส 4 ขณะที่ LPN-AP รอด
22 ต.ค. 2554

“PSPF” ระทมสุด โครงการถูกน้ำท่วมมากสุดคาดกระทบยอดขายไตรมาส 4 ขณะที่ LPN-AP รอด
บริษัทหลักทรัพย์ ดีบีเอส วิคเคอร์ส (ประเทศไทย) ระบุว่า ฝ่ายวิจัยอยู่ระหว่างสำรวจบริษัทจดทะเบียน (บจ.) ในหมวดที่อยู่อาศัยที่มีความเสี่ยงจากโครงการที่ตั้งอยู่ในเขตน้ำท่วมมาก เพราะคาดว่าจะมีผลลบต่อยอดขาย (Presales) และการโอนกรรมสิทธิ์ในช่วงไตรมาส 4 ปีนี้ และสุดท้ายจะกระทบผลประกอบการไตรมาส 4 ด้วย
จากการสำรวจผู้ประกอบการรายใหญ่จำนวน 8 ราย พบว่าบริษัทที่มีโครงการตั้งอยู่ในพื้นที่น้ำท่วมมากที่สุด คือ บริษัท พฤกษา เรียลเอสเตท (PS) โดยมีโครงการถูกน้ำท่วม 11 โครงการ ถัดมา คือ บริษัท พร็อพเพอร์ตี้เพอร์เฟค (PF) มี 8 โครงการ บริษัท แลนด์ แอนด์ เฮ้าส์ (LH) 4 โครงการ บริษัท ควอลิตี้เฮ้าส์ (QH) 4 โครงการ 
อย่างไรก็ตาม หากพิจารณาเป็นสัดส่วนเทียบกับโครงการทั้งหมดที่มีอยู่ กลับพบว่า PF จะได้รับผลกระทบมากสุดเพราะน้ำท่วมถึง 29% ส่วน QH 11% PS 8% และ LH 7% 
“น้ำท่วมทำให้หุ้นบ้านที่อยู่อาศัยปรับตัวลดลงจากความตกใจของนักลงทุน ทั้งๆ ที่ยังมีบริษัทที่ไม่มีโครงการอยู่ในพื้นที่น้ำท่วม อย่าง บริษัท เอเชี่ยน พร็อพเพอร์ตี้ (AP) แอล.พี.เอ็น. ดีเวลลอปเมนท์ (LPN) ดังนั้นเชื่อว่าหุ้นเหล่านี้ราคาน่าจะดีดกลับมาได้ รวมถึงหุ้นคอนโดมิเนียม ทั้ง LPN บริษัท ไรมอนแลนด์ (RAIMON) และบริษัท โนเบิลเฮ้าส์ (NOBLE) 
ทั้งนี้ นักวิเคราะห์ได้สอบถามไปยังคอลเซ็นเตอร์ของ PF พบว่า 3 โครงการที่มีการประกาศภาวะฉุกเฉิน ได้แก่ เพอร์เฟค มาสเตอร์พีซ รัตนาธิเบศร์ มณียา รัตนาธิเบศร์ และเพอร์เฟค เพลส รัตนาธิเบศร์ คือ ให้ย้ายลูกบ้านออกไปและตัดเบรกเกอร์ไฟ 
สำหรับอีก 5 โครงการที่อยู่ในเขตไม่ปลอดภัย ได้แก่ วิลลา บางบัวทอง วิลลา รัตนาธิเบศร์ พาร์ค บางบัวทอง มณีรินทร์ ราชพฤกษ์ และมณีรินทร์ รัตนาธิเบศร์ รวมแล้วทั้งหมด 8 โครงการ เป็นต้น ดังนั้นจึงเชื่อว่า PF จะเป็นหนึ่งในบริษัทที่มีความเสี่ยงจากเรื่องภาวะน้ำท่วมมากที่สุด ระยะสั้นจึงแนะนำให้หลีกเลี่ยงการลงทุนก่อน
นายโอภาส ศรีพยัคฆ์ กรรมการผู้จัดการ LPN กล่าวว่า ผลจากน้ำท่วมอาจทำให้ผู้ซื้อหันมาพิจารณาในการซื้อที่อยู่อาศัยเป็นคอนโดมิเนียมเพิ่มขึ้นได้ แต่ก็ต้องยอมรับว่าน้ำท่วมครั้งนี้เป็นภัยพิบัติที่รุนแรงมาก ดังนั้นเชื่อว่าหลังจากนี้ในการป้องกันเพื่อไม่ให้เกิดปัญหานั้น ทางกรมผังเมืองจะต้องเป็นผู้กำหนดกฎเกณฑ์และแนวทางในการรับมือกับปัญหาที่เกิดขึ้น ซึ่งในภาคเอกชนพร้อมที่จะดำเนินการตามอยู่แล้ว
“ยอมรับว่าผลของน้ำท่วมอาจทำให้กำลังซื้อชะงักลงบ้าง และปีนี้ธุรกิจที่อยู่อาศัยเจอกับความเสี่ยงในหลายๆ อย่าง และนี่ก็คือความเสี่ยงของการทำธุรกิจที่จะต้องมีการบริหารจัดการและจะต้องอยู่ร่วมกันให้ได้” นายโอภาส กล่าว
ด้านการซื้อขายหุ้นที่อยู่อาศัยพบว่าหลายตัวกระเตื้องขึ้น เช่น LH ปิดที่ 5.35 บาท บวก 0.10 บาท และ LPN เพิ่มขึ้น 0.20 บาท ปิดที่ 10 บาท